
			Forord

		

		
			Hvordan vi opplever oss selv og vårt forhold til våre omgivelser, er i stor grad styrt av våre følelser. Mennesker har mellom seks og ni medfødte følelser. Disse basal­følelsene skal i løpet av barne- og ungdomsår utvides til et nyansert følelsesregister. Forskningen spriker noe, men majoriteten lander på at en voksen person som regel har utviklet i underkant av 30 ulike følelser i sitt register. 

			Forskning viser at problemer i forhold til selvregulering, spesielt følelsesregulering, er blant de viktigste årsaker til psykiske lidelser. Denne boken omsetter komplisert teori og forskning til en lettfattelig veiledning. Den forklarer grunnprinsippene på en enkel måte, samtidig som den inneholder en rekke eksempler og øvelser som vil hjelpe alle som har med barn å gjøre, til å utvikle seg som omsorgspersoner. 

			Innen fagfeltet brukes nå begrepet «omsorg» i stedet for «oppdragelse», og man taler om at barn skal bli «selvregulerte» i stedet for tidligere «selvkontrollerte». Denne boken presenterer nyere forståelser av omsorg og hvordan man lærer barn å regulere seg selv på hensiktsmessige måter. Selv om barn har ulike forutsetninger når det gjelder å regulere seg selv, slik som intelligens, språkferdigheter og temperament, viser forskning at menneskers selvregulering i hovedsak er et resultat av den omsorg som de har fått. 

			Ved å lese denne boken vil mange foreldre bli klokere på både sitt barn og seg selv, og dermed tryggere på at man møter sitt barn på en god måte.

			Trondheim, januar 2019 

			Øyvind Kvello, professor i spesialpedagogikk ved NTNU og USN

			

		

Innledning

			Hvordan vi foreldre forholder oss til våre barns følelser, har stor betydning for hvordan barna utvikler seg i oppveksten og for hvilke erfaringer de får med seg videre i livet.

			Barnas behov for at man forstår og tar hensyn til deres følelser har i mange år vært et undervurdert tema, og barn har ofte blitt møtt på sine følelser på en uhensiktsmessig måte. Mange nye veiledningsmodeller som Circle of Security1 og Tuning into Kids2 tar nå utgangspunkt i å lære foreldre å forstå barnets følelser for å kunne hjelpe dem med selv å forstå og regu­lere følelsene. Dette har avgjørende betydning for kvaliteten på forholdet mellom foreldre og barn, og blir dermed svært viktig for barnets utvikling. Mange forskere hevder at kvaliteten på barnets første relasjoner er en av de viktigste faktorene for barnets utvikling.3

			Hvis barnet opplever å bli møtt på alle sine følelser på en forståelsesfull måte over tid, vil det også bli vant med å vise alle sine følelser til deg. Kvaliteten på relasjonen mellom deg og ditt barn avhenger av dette. Desto flere ulike følelser det er plass til, jo sterkere er relasjonen. Det er ditt ansvar som forelder å forstå og ta imot barnets følelser slik at barnet skal få en best mulig tilknytning til deg, og slik at dere over tid utvikler en god relasjon.

			Denne boka skal hjelpe deg med å tone deg inn på barnets følelsesliv og forstå det. Den skal også hjelpe deg med å oppdage hvordan dine egne følelser kan være på din side, men også motarbeide deg når du skal prøve å hjelpe barnet med sine følelser. Den er formet som et arbeidshefte med øvelser der du kan skrive rett inn i boka. Målet er at du som forelder skal bli trygg i møte med barnets og dine egne følelser, og vite hvordan du både kan oppdage og hjelpe barnet med følelsene. Dette vil hjelpe barnet med å forstå og regulere egne følelser, og dermed også med å uttrykke sine følelser på en god måte videre i livet. Det vil også styrke barnets sosiale ferdigheter, og hjelpe det med å danne vennerelasjoner. Vi vet også at et barn som forstår følelser godt, vil være både mer robust og mer optimistisk, og bedre kunne tåle motgang enn barn som har et problematisk eller undertrykt forhold til egne følelser. Det vil også styrke relasjonen mellom deg og ditt barn, og gjøre det mer sannsynlig at det kommer til deg med sine problemer etter hvert som det vokser til. I sum vil det å være bevisst på barnets følelsesliv og la dette være en viktig del av ditt forhold til barnet, være den beste forberedelsen du kan gi ditt barn på dets vei videre i livet.

